কিন্তু বড় চমকের অপেক্ষাটা ছিল টাইগার ভক্তদের। তরুণদের উপর ভরসা রাখতে না পেরে নিজেই ব্যাট হাতে নেমে গেলেন অধিনায়ক মাশরাফি। ছয় নম্বরে ব্যাটিংয়ে নেমে দলকে তিনশর পথে নিয়ে যায় তার এ সাহসী সিদ্ধান্ত। দারুণ সব শটে মাশরাফি বদলে দেন ইনিংসের গতি। দুজন ৫৩ রানের জুটি গড়েন ৭ ওভারে। চারটি চার ও ১ ছক্কায় মাশরাফি ফেরেন ২৪ বলে ৩৬ রান করে। শেষ দিকের দাবি মিটিয়ে ৪৯ বলে ৬৭ রানে অপরাজিত থেকে যান মাহমুদুল্লাহ। শেষ ১০ ওভারে বাংলাদেশ তোলে ৯৬ রান। শেষে সাব্বির রহমান ৯ বলে ১২ করে আউট হন। মোসাদ্দেক ৫ বলে ১১ রান করে অপরাজিত থাকেন। আর বাংলাদেশের সংগ্রহ পৌঁছে ৩০১/৬-এ। এটি ওয়েস্ট ইন্ডিজের বিপক্ষে বাংলাদেশের দলীয় সর্বোচ্চ।